ตลาดหุ้นเอเชียบวกเช้านี้ นักลงทุนจับตาประชุมเฟด 24-26 ส.ค.60
ตลาดหุ้นเอเชียบวกเช้านี้ นักลงทุนจับตาประชุมประจำปีของเฟดที่เมืองแจ็กสัน โฮล 24-26 ส.ค.นี้
25 ส.ค. 2560

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในช่วงเช้าวันนี้ โดยการนำของดัชนีนิกเกอิตลาดหุ้นโตเกียวที่เปิดในแดนบวกจากอานิสงส์การอ่อนค่าลงของสกุลเงินเยนเมื่อเทียบกับดอลลาร์สหรัฐ ขณะที่ดัชนีฮั่งเส็งตลาดหุ้นฮ่องกงก็เปิดปรับตัวขึ้นอย่างต่อเนื่อง โดยได้รับแรงหนุนจากการเข้าซื้อเก็งกำไรของนักลงทุน
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 19,401.12 จุด เพิ่มขึ้น 47.35 จุด, ดัชนี SSE Composite ตลาดหุ้นจีนเปิดวันนี้ที่ 3,271.40 จุด ลดลง 0.11 จุด, ดัชนี HSI ตลาดหุ้นฮ่องกงเปิดวันนี้ที่ 27,539.11 จุด เพิ่มขึ้น 20.51 จุด, ดัชนี TAIEX ตลาดหุ้นไต้หวันเปิดวันนี้ที่ 10,497.86 จุด เพิ่มขึ้น 8.90 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,381.47 จุด เพิ่มขึ้น 5.63 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,276.41 จุด เพิ่มขึ้น 4.25 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,772.10 จุด ลดลง 3.40 จุด
อย่างไรก็ดี นักลงทุนมีท่าทีระมัดระวังการซื้อขายเพื่อจับตาดูการประชุมประจำปีของเฟดที่เมืองแจ็กสัน โฮล ในวันที่ 24-26 ส.ค.อย่างใกล้ชิด
ทั้งนี้ การประชุมเศรษฐกิจประจำปีซึ่งจัดขึ้นโดยเฟด สาขาแคนซัส ซิตี้นั้น จะมีการหารือกันในประเด็นเศรษฐกิจที่สำคัญทั้งในสหรัฐและต่างประเทศ โดยมีผู้ว่าการธนาคารกลาง รัฐมนตรีกระทรวงการคลัง นักวิชาการ และผู้เชี่ยวชาญด้านการเงิน จากประเทศต่างๆทั่วโลก เดินทางมาเข้าร่วมประชุมด้วย ซึ่งรวมถึงนางเจเน็ต เยลเลน ประธานเฟด, นายมาริโอ ดรากี ประธานธนาคารกลางยุโรป (ECB) และนายฮารุฮิโกะ คุโรดะ ผู้ว่าการธนาคารกลางญี่ปุ่น (BOJ)